Терористичен акт на летище Бургас

Терористичният акт на летище „Бургас“ в България е бомбен атентат срещу автобус с израелски туристи, станал на 18 юли 2012 г. в 17:23 часа местно време, при който загиват 7 души и 35 са тежко и леко ранени.
На 18 юли в 17:23 часа на паркинга на летище „Бургас“ в Сарафово, Бургас е извършен атентат срещу три автобуса с израелски туристи, които е трябвало да се превозят до хотел „Хризантема“ в Слънчев бряг. Взривът поразява тежко единия автобус и засяга другия паркиран до него. Следствие експлозията най-тежко засегнатият и още два автобуса наблизо са изпепелени от пожар, шофьорът на третия автобус, предназначен за израелците, Виктор Андонов от поморийска транспортна фирма „СтарБус“, реагира светкавично – тича до своя автобус, пали двигателя и с отворени врати го изтегля от паркинга преди да са го обхванали пламъците, като с хладнокръвната си постъпка той спасява много хора и предотвратява още жертви.
Офир Генделман – говорител на израелския премиер Бенямин Нетаняху потвърждава разпространените веднага от медиите съобщения, че става въпрос за терористично нападение срещу израелски граждани, като взривното устройство е било хвърлено по автобуса. Малко по-късно излизат съобщения, че взривът се е случил след качването на пътник в автобуса, че взривът е станал в багажното му отделение и накрая според българския вътрешен министър, че е станал между два от чакащите израелците 3 автобуса.
В атентата са убити 7 души: 1 българин – шофьора на автобуса Мустафа Кьосов на 36 години семеен с 11-годишно дете от село Юруково, 5 израелски туристи от Ришон ле Цион, Петах Тиква, Акра и атентаторът, ранени са 35 души, 4 много тежко, 18 тежко и останалите леко ранени, една от по-леко ранените е българка – служителка на туристическата фирма „Ортана“, посрещаща израелците. Освен 3-мата най-тежко ранени израелци всички останали 32 са върнати незабавно в Израел със специален израелски самолет, без да са надлежно разпитани от българските власти.
В продължение на дни никоя организация не поема отговорност за атентата.
По-малко от два часа след взрива Израел с комюнике на своя премиер Бенямин Нетаняху обвиниява Иран за него и заплашва с военен отговор като не изключва удар по иранските ядрени обекти. Иран напълно отхвърля обвиненията като „ционистки“ и „смехотворни“. Ехуд Барак допълва израелските обвинения като сочи свързаната с Иран Хизбула, но говорител на Хизбула определя изявленията му също като „смехотворни“ и заявява: „нашата организация не воюва срещу туристи“. Джон Болтън, бивш посланик на САЩ в ООН, призовава Израел „да даде директен отговор на Иран“, тъй като нападението е извършено в „много опасен период за Израел“. Британски политици също настояват, че организатор е Иран, но разследващите български служби и българското правителство не могат да потвърдят такава връзка без да са установили или, както посочват, ако партньорите им разполагат с такива, да им бъдат предоставени достоверни данни за това. Изясненият и разпространен от службите фоторобот на безспорно установения атентатор е на светъл червенокос мъж с характерни чисто европейски черти, притежаващ фалшива шофьорска книжка от САЩ с името Жак Фелипе Мартин от американския щат Мичиган, представящ се за Ралф Уилям Рико от Мичиган, дошъл в страната според установеното от шенгенска страна в Европейския съюз малко преди атентата. На 21 юли МВР обяви за издирване Дейвид Джебсън, гражданин на САЩ, по подозрение в съучастничество.
Шведските и българските власти категорично отричат информацията, разпространявана в интернет и от различни медии, че човекът на снимката е шведския гражданин от алжирски произход Мехди Гезили, бивш затворник в Гуантанамо. Според неназовани „официални лица“ в правителството на САЩ, атентаторът е член на секция на Хизбула, оперираща отдавна в България. На 21 юли в израелски медии се появи информация, че групировката „Каидат ал-Джихад“ (срещано също като „Ал-Каида Джихад“), е поела отговорност за атентата. Българското външно министерство напълно отрича достоверността на такава информация
На 26 юли иранското правителство, чрез посланика си в ООН, обвинява „израелския режим, чиято кратка история е изпълнена с държавен тероризъм“ в организирането на атентата. Подобно мнение по-рано изказа в телевизионното предаване на Милен Цветков и представител на арабската общност в България.
Веднага след взрива местните власти затварят летище Бургас и пренасочват всички полети към Варна. Започва претърсване на летището за евентуално наличие на други бомби. На мястото пристигат президентът Росен Плевнелиев, вътрешният министър Цветан Цветанов, министрите на здравеопазването и финансите Десислава Атанасова и Симеон Дянков. От МБАЛСМ „Пирогов“, Военномедицинска академия и УМБАЛ „Св. Марина“-Варна пристигат специализирани медицински екипи, а Израел изпраща и самолет със свои специалисти.
Група от ливанци е задържана на летище Варна във връзка с експлозията.
Според българските власти в хода на разследването е изяснено, че „няма замесени български граждани в атентата“, „съпричастни“ към атентата са били поне трима души, двама от които са с австралийски и канадски паспорт и живеят на територията на Ливан.
За „помощта, оказана след атентата“ най-голямата еврейска организация в света „Хабат“ отличи със Сертификат за признание Цветан Цветанов.
Към 2017 г. делото все още не е приключено. В хода на разследването не са потвърдени данните за връзка с Хизбулла. Съдът не приема гражданските искове против ливанската шиитска групировка. Причината е, че в обвинителния акт, който е от 100 страници, никъде не се споменава името на организацията и няма доказателства срещу нейната връзка по случая.
Бургаското летище е отворено по-малко от 24 часа след инцидента.
Според Ню Йорк Таймс, предпазливото поведение на българските власти по обявяването на виновните, излага на опасност тесните връзки на България с Израел и арабските страни в Близкия изток.